钦定古今图书集成/明伦汇编/官常典/第555卷 > 司马楚之
## 钦定古今图书集成/明伦汇编/官常典/第555卷 > 司马楚之

按《魏书》本传，“楚之字德秀，晋宣帝弟太常馗之八世
孙。父荣期，司马德宗梁益二州刺史，为其参军杨承
祖所杀。楚之时年十七，送父丧还丹阳。值刘𥙿诛夷，
司马戚属，叔父宣期、兄贞之并为所杀。楚之乃亡匿
诸沙门中，济江自历阳西人义阳、竟陵蛮中。及从祖
荆州刺史休之为𥙿所败，乃亡于汝颍之间。楚之少”
有英气，能折节待士，与司马顺、明道恭等所在聚党。
及刘𥙿自立，楚之规欲报复，收众据长社，归之者常
万馀人。刘𥙿深惮之，遣刺客沐谦害楚之。楚之待谦
甚厚。谦夜诈疾，知楚之必自来，因欲杀之。楚之闻谦
病，果自赍汤药往省之。谦感其意，乃出匕首于席下，
以状告之曰：“将军为𥙿所忌惮，愿不轻率，以保全为
先。”楚之叹曰：“若如来言，虽有所防，恐有所失。”谦遂委
身以事之。其推诚信物，得士之心，皆此类也。太宗末，
山阳公奚斤略地河南，楚之遣使请降，因表曰：“江淮
以北，闻王师南首，无不抃舞，思奉德化，而逼于寇逆，
无由自致。臣因民之欲，请率慕义，为国前驱。今皆白
衣，无以制服人望，若蒙偏裨之号，假王威以唱义，则
莫不率从。”于是假楚之使持节、征南将军、荆州刺史。
奚斤既平河南，以楚之所率户民分置汝南、南阳、南
顿、新蔡四郡，以益豫州。世祖初，楚之遣妻子内居于
邺，寻征入朝。时南藩诸将表刘义隆欲入为寇，以楚
之为使持节、安南大将军，封琅邪王，屯颍州以距之。
其长史临邑子步还表曰：“楚之渡河，百姓思旧，义众
云集，汝、颍以南，望风翕然，回首革面。斯诚陛下应天
顺民，圣德广被之所致也。”世祖大悦，玺书劳勉，赐前
后部鼓吹。义隆将到彦之溯河而西，列守南岸，至于
潼关。及彦之等退走，楚之破其别军于长社，又与冠
军将军安颉攻滑台，拔之，擒义隆将朱修之、李元德
及东郡太守申谟，俘万馀人，上疏曰：“臣奉命南伐，受
任一方，而智力浅短，诚节未效，所以夙夜忧惶，忘寝
与食。臣屡遣人至荆、扬，所在陈说，具论天朝盛化之
美，莫不忻承圣德，倾首北望。而义隆兄弟知人情摇
动，遣臣私仇顺为司州刺史，统淮北七郡，代垣苗守
悬瓠。自巩、洛、滑台败散以”来，义隆耻其败北，多加罪
罚；到彦之削位，退同卒伍；杀姚纵夫于寿春，斩竺灵
秀于彭城；王休元托疾，檀道济斥放。凡在腹心，悉怀
疑阻，民怨臣猜，可谓今日。臣闻“平殄寇逆，必乘战胜
之威；建立功勋，亦因离贰之势。”伏惟陛下圣德膺符，
道光四海，神旌所指，莫不摧服，其未宾者，义隆而已。
今天网遐“举，殊方仰德，固宜扫清东南，齐一区宇，使
济济之风，被于江汉。”世祖以兵久劳，不从。以散骑常
侍征还。从征凉州，以功赐隶户一百。义隆遣将裴方
明、胡崇之寇仇池，以楚之为假节，与淮阳公皮豹子
等督关中诸军，从散关西入，击走方明，擒崇之。仇池
平而还。车驾代蠕蠕，诏楚之与济阴公卢中山等督
运，以继大军。时镇北将军封沓亡入蠕蠕，说令击楚
之等以绝粮运。蠕蠕乃遣奸觇入楚之军，截驴耳而
去。有告失驴耳者，诸将莫能察。楚之曰：“必是觇贼截
之以为验耳，贼将至矣。”即使军人伐柳为城，水灌之，
令冻，城立而贼至。冰峻城固，不可攻逼，贼乃走散。世
祖闻而嘉之。寻拜假节、侍中、镇西大将军、开府仪同
三司、云中镇大将、朔州刺史，王如故。在边二十馀年，
以清俭著闻。和平五年，薨，时年七十五。高宗悼惜之，
赠都督梁益秦宁四州诸军事、征南大将军、领护西
戎校尉、扬州刺史，谥贞王，陪葬金陵。